የኮንስትራክሽን ኢንዱስትሪ ልማት ረቂቅ ፖሊሲና የማስፈጸሚያ ህግ ተዘጋጀ
– በኢትዮጵያ የግንባታውን ዘርፍ በአግባቡ እንዲመራ የሚያደርግ የኮንስትራክሽን ኢንዱስትሪ ልማት ረቂቅ ፖሊሲና የማስፈጸሚያ የህግ ማዕቀፍ ማዘጋጀቱን የከተማ ልማትና ኮንስትራክሽን ሚኒስቴር አስታወቀ፡፡ከባለድርሻ አካላት ጋር በረቂቅ ሰነዶቹ ላይ ለመምከር ዛሬሰኔ10/2005 በተዘጋጀው አገር አቀፍ አውደ ጥናት ላይ ሚኒስትሩ አቶ መኩሪያ ኃይሌ እንደገለጹት ኢንዱስትሪው በአገሪቱ የህዳሴ ጉዞ ላይ ልዩ ሚና ያለው የልማት ዘርፍ ነው፡፡በአገሪቱ የዕድገትና ትራንስፎርሜሽን ዕቅድ ለመንገድ፣ ለባቡር መስመር እና ለሌሎች የኢኮኖሚ መሰረተ ልማቶች ቁልፍ ሚና የሚጫወተው የኮንስትራክሽን ኢንዱስትሪ ዘርፍ ፖሊሲና የሕግ ማዕቀፉ ከመዘጋጀቱ በፊት ችግሮቹ በጥናት መለየታቸውንም ሚኒስትሩ ገልጸዋል፡፡የኮንስትራክሽን ዘርፍ የፋብሪካ ውጤቶችን ከ30 እስከ 60 በመቶ ወጪ የሚጠይቅ የግንባታ ቁሳቁሶችን እንደሚጠቀም የጠቆሙት ሚኒስትሩ በአገሪቱ ኢንዱስትሪውን ለማስፋፋት ፖሊሲውና የሕግ ማዕቀፉ ማስፈለጉን ተናግረዋል፡፡በዘርፉ ተዋናይ የሆኑ ባለሞያዎችን ያሳተፈ በአግባቡ የተደራጀና ኃላፊነቱን የሚወጣ የጋራ መድረክ መፍጠር አንዱ የፖሊሲው አቅጣጫ መሆኑን ጠቁመው የኮንስትራክሽን ኢንዱስትሪ ምዝገባ ረቂቅ አዋጅ መዘጋጀቱንም አስገንዝበዋል፡፡የኮንስትራክሽን ኢንዱስትሪ ምክር ቤት ማቋቋሚያ ረቂቅ ደንብ መዘጋጀቱን አመልክተው በፕሮጅክት አፈጻጸም ላይ የሚታዩ የአቅም ውሱንነትን ለመቀነስ የፕሮጀክት ማኔጅመንት ኢንስቲትዩት ማቋቋሚያ ረቂቅ ደንብ ተዘጋጅቶ ለምክክር መቅረቡንም አስታውቀዋል፡፡በምክክር መድረኩ ተሳታፊ የሆኑ የክልልና የፌደራል መንግስት ተጠሪዎች፣ የትምህርትና የምርምር ተቋማት እና ሌሎች  ባለድርሻ አካላት በቀረቡ የፖሊሲና የሕግ ማዕቀፎች ላይ ገንቢና የማሻሻያ ሃሳቦችን በማፍለቅ እንዲያዳብሯቸውም አሳስበዋል፡፡የከተማ ልማትና ኮንስትራክሽን ሚኒስትር ደኤታው ኢንጂነር ኃይለመስቀል ተፈራ በአገሪቱ የኮንስትራክሽን ዘርፍ የመንገድና የባቡር፣ የኃይል ማመንጫና የመስኖ ግድብ ስራ፣ የስኳር ኢንዱስትሪ ልማት፣ የከተማ መሰረተ ልማት ፕሮግራሞች፣ የመጠጥ ውሃ ግንባታዎች፣ የጤናና የትምህርት ተቋማት እንዲሁም በግል ባለሃብቶች የሚገነቡ የማምረቻና አገልግሎት መስጫ ተቋማት በየጊዜው እያደገ መምጣቱን ጠቁመዋል፡፡ሚኒስትር ዲኤታው ኢንጂነር ኃይለመስቀል ተፈራ በአሁኑ ወቅት በአስርና በስድስት ደረጃዎች በተከፋፈሉ ምድቦች ውስጥ በአገሪቱ በድምሩ 2 ሺህ 500 የግንባታ ስራ ተቋራጮች መመዝገባቸውን ጠቁመው ከ230 በላይ የአማካሪ መሃንዲስ ድርጅቶች ተመዝግበው በስራ ላይ መስማራታቸውን አስታውቀዋል፡፡እንደ ኢሬቴድ ዘገባ ከ47 ሺህ በላይ የዲዛይንና የኮንስትራክሽን ባለሙያዎች  በአገሪቱ ተመዝግበው በልማቱ ተሳታፊ መሆናቸውን ገልጸው በዘርፉ ቀልጣፋ አገልግሎት ለመስጠት የሚያስችል በግልጽና በተጠያቂነት መርሆ ላይ የተመሰረተ ውስጣዊ ጠንካራ አስራር ስርዓት ለመዘርጋት በፖሊሲውና የሕግ ማዕቀፉ መመራት ግድ ይላል ብለዋል ሲል ኢዜአ ዘግቧል፡፡